Document ID: 32013R0946

KOMISIJOS ĮGYVENDINIMO REGLAMENTAS (ES) Nr. 946/2013
2013 m. spalio 2 d.
dėl Tarybos reglamento (EB) Nr. 73/2009, nustatančio bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatančio tam tikras paramos schemas ūkininkams, I priede išvardytų tiesioginių išmokų išankstinio išmokėjimo nuo 2013 m. spalio 16 d.
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį Reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 29 straipsnio 4 dalies a punktą,
kadangi:
(1)
Reglamento (EB) Nr. 73/2009 29 straipsnio 2 dalyje numatyta, kad išmokos pagal to reglamento I priede išvardytas paramos schemas mokamos nuo gruodžio 1 d. iki kitų kalendorinių metų birželio 30 d. Tačiau 29 straipsnio 4 dalies a punktu Komisijai leidžiama numatyti išankstines išmokas;
(2)
2013 m. dėl nepalankių oro sąlygų Europoje - labai atšiaurios žiemos ir gausių kritulių, dėl kurių keliose valstybėse narėse kilo dideli potvyniai - pasėliams ir pašarų auginimui buvo padaryta didelė žala. Dėl to ūkininkai, ypač galvijų augintojai, susidūrė su dideliais finansiniais sunkumais. Tokią padėtį dar pasunkino tebesitęsiančios finansų krizės padariniai, dėl kurių daugeliui ūkininkų iškilo didelių likvidumo problemų. Siekiant sumažinti šiuos sunkumus, tikslinga leisti ūkininkams gauti išankstines iki 50 % dydžio išmokas pagal Reglamento (EB) Nr. 73/2009 I priede išvardytas paramos schemas. Reglamento (EB) Nr. 73/2009 IV antraštinės dalies 1 skyriaus 11 skirsnyje numatytų išmokų už galvijieną atveju, valstybėms narėms taip pat turėtų būti leista padidinti išankstines išmokas, kaip nurodyta Komisijos reglamento (EB) Nr. 1121/2009 (2) 82 straipsnyje, iki 80 % išmokos sumos;
(3)
siekiant užtikrinti, kad išankstinės išmokos būtų įtrauktos į 2014 biudžetinių metų apskaitą, jos turėtų būti mokamos nuo 2013 m. spalio 16 d. Tačiau siekiant gero finansinio valdymo, prieš išmokant išankstines išmokas, pagal Reglamento (EB) Nr. 73/2009 29 straipsnio 3 dalį turėtų būti atliktas reikiamas atitikties paramos skyrimo sąlygoms patikrinimas;
(4)
pagal Tarybos reglamento (EB) Nr. 1290/2005 (3) 18 straipsnio 5 dalį Taryba, remdamasi Komisijos pasiūlymu ir jos turima nauja informacija, gali iki gruodžio 1 d. koreguoti tiesioginių išmokų koregavimo koeficientą. Todėl galiausiai taikysimas finansinės drausmės koregavimo koeficientas, nurodytas Reglamento (EB) Nr. 73/2009 11 straipsnyje, iki 2013 m. spalio 16 d. dar gali būti nežinomas. Todėl didžiausios galimos mokėti išankstinės išmokos turėtų būti nustatytos kaip procentinė tiesioginių išmokų prieš koreguojant jas pagal Reglamento (EB) Nr. 73/2009 11 straipsnį dalis. Mokant galutines išmokas po 2013 m. gruodžio 1 d. bus atsižvelgiama į tuo metu taikytiną finansinės drausmės koregavimo koeficientą;
(5)
šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės gali nuo 2013 m. spalio 16 d. ūkininkams iš anksto išmokėti iki 50 % Reglamento (EB) Nr. 73/2009 I priede išvardytų tiesioginių išmokų pagal 2013 m. pateiktas paraiškas, neatsižvelgdamos į Reglamento (EB) Nr. 73/2009 11 straipsnyje nurodytą koregavimą, jeigu pagal Reglamento (EB) Nr. 73/2009 20 straipsnį atliktas atitikties paramos skyrimo sąlygoms patikrinimas.
Reglamento (EB) Nr. 73/2009 IV antraštinės dalies 1 skyriaus 11 skirsnyje numatytų išmokų už galvijieną atveju valstybėms narėms leidžiama pirmoje pastraipoje nurodytą sumą padidinti iki 80 %.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 2 d.

Labels: 20
4
6